Volvo (αυτοκινητοβιομηχανία)

thumb|200px|Το λογότυπο της Volvo από το 2015 έως το 2021
Η **Volvo Cars** (Αυτοκίνητα Βόλβο, σουηδικά: Volvo Personvagnar) ή επίσημα **Volvo Car Corporation** ή **Volvo Car Group**, είναι σουηδική αυτοκινητοβιομηχανία κατασκευής πολυτελών αυτοκινήτων. Ιδρύθηκε στις 14 Απριλίου 1927, στο Γκέτεμποργκ της Σουηδίας, όπου και παραμένει η έδρα της, από τον οικονομολόγο και Διευθυντή Πωλήσεων της SKF Άσσαρ Γκάμπριελσον και τον μηχανικό Γκούσταφ Λάρσον, που οργάνωσαν την εταιρεία παραγωγής αυτοκινήτων Volvo AB μέσα στον όμιλο SKF. Η Volvo, της οποίας το όνομα στα λατινικά σημαίνει «κυλάω», δημιουργήθηκε μετά την απόσπαση ενός τμήματος της εταιρείας κατασκευής ανταλλακτικών SKF.

Η Volvo Cars (τομέας επιβατικών οχημάτων της Volvo) ανήκε στην AB Volvo έως το 1999, όταν και εξαγοράστηκε από τον Όμιλο της Ford, ο οποίος την τοποθέτησε στον τότε υπό-όμιλο των πολυτελών αυτοκινήτων της, Premier Automotive Group, μαζί με τις Jaguar, Aston Martin και Land Rover. Στις 28 Μαρτίου 2010, σε σχετική συνέντευξη Τύπου, ανακοινώθηκε η πώλησή της από την Ford στην κινεζική αυτοκινητοβιομηχανία Geely.

Η Volvo Cars εισήχθη στο Χρηματιστήριο της Στοκχόλμης στις 29 Οκτωβρίου 2021. Οι κυριότεροι ανταγωνιστές της Volvo Cars, είναι οι Mercedes-Benz, BMW, Audi, και Lexus, ενώ ειδικότερα στη Βόρεια Αμερική, στη Μέση Ανατολή και στην Κίνα είναι, επιπρόσθετα, και οι Cadillac και Lincoln.

## Το σήμα της Volvo

Το λογότυπο της εταιρείας (το οποίο συχνά αρκετοί μπερδεύουν με το σύμβολο του ανδρικού φύλου) είναι ένα αρχαίο σύμβολο για τον σίδηρο, που χρησιμοποιήθηκε και από τους αλχημιστές τον Μεσαίωνα. Το σύμβολο του σιδήρου συμβολίζει την ισχύ του σιδήρου που χρησιμοποιείται στα αυτοκίνητα της Volvo, καθώς η Σουηδία φημίζεται ιδιαίτερα για τον υψηλής ποιότητας σίδηρό της. Επιπλέον, σε συνδυασμό με την ονομασία της Volvo (στα λατινικά: «κυλάω»), σημαίνει «Δύναμη που κυλάει» («Rolling Strength»), καθώς μέσα στο λογότυπο αναγράφεται και η λέξη «VOLVO» και μάλιστα εξ ολοκλήρου με κεφαλαία γράμματα.

## Εμπορική τοποθέτηση και ίματζ
thumb|right|Τα κεντρικά γραφεία της Volvo Car Corporation.

Στις δεκαετίες του 1970 και του 1980 και, σε κάποιο βαθμό, έως τα μέσα της δεκαετίας του 1990, η Volvo εθεωρείτο ως ημι-πολυτελής εταιρεία και μάλιστα αυτοκινήτων για άτομα μεγάλης ηλικίας, λόγω της εμφανώς συντηρητικής «κυβοειδούς» αισθητικής των μοντέλων της. Σήμερα πλέον, σε ολόκληρη την Ευρώπη, στις Ηνωμένες Πολιτείες, στην Κίνα και γενικώς σε όλα τα κράτη όλων των ηπείρων, η Volvo θεωρείται επίσημα ως φίρμα κατασκευής πολυτελών αυτοκινήτων, με δυναμικά αεροδυναμικά ντιζάιν στα μοντέλα της, που έχουν προσελκύσει το ενδιαφέρον και πολλών υποψήφιων αγοραστών μικρότερων ηλικιών, επιτυγχάνοντας ολοένα και αυξανόμενες πωλήσεις.

Οι κυριότεροι ανταγωνιστές της, όπως προαναφέρθηκε, είναι οι Mercedes-Benz, BMW, Audi και Lexus, ενώ ειδικότερα στη Βόρεια Αμερική, στη Μέση Ανατολή και στην Κίνα είναι και οι Cadillac και Lincoln. Η Volvo διαθέτει 2.300 αντιπροσωπείες σε όλο τον κόσμο, σε 100 χώρες. Οι μεγαλύτερες αγορές της, σε εμπορική απήχηση, είναι κατά σειρά η Κίνα, οι Ηνωμένες Πολιτείες, η Σουηδία και οι άλλες χώρες της Ευρωπαϊκής Ένωσης.

Παραδοσιακά, η Volvo φημίζεται ιδιαίτερα για την αξιοπιστία και μακροβιότητα των μοντέλων της. Μάλιστα ένα Volvo P1800 του 1966 έχει ξεπεράσει τα 2,8 εκατομμύρια διανυθέντα μίλια / 4,5 εκατομμύρια χιλιόμετρα, έχοντας καταγραφεί επίσημα στο Βιβλίο Γκίνες (Guinness) για το ρεκόρ των περισσότερων χιλιομέτρων που έχει διανύσει ένας μόνο ιδιοκτήτης με ένα μη εταιρικό όχημα. Σύμφωνα με σχετικές στατιστικές μελέτες, ο μέσος όρος ζωής των Volvo κατά την οριστική απόσυρσή τους από την κυκλοφορία είναι 19,8 έτη, κατέχοντας έτσι την 2η θέση παγκοσμίως, πίσω μόνο από την Mercedes-Benz.

## Ασφάλεια
[thumb|right|Ομοιώματα των Γκούσταφ Λάρσον και Άσσαρ Γκάμπριελσον, των ιδρυτών της Volvo, στο μουσείο της εταιρείας στο [Γκέτεμποργκ, Σουηδία.]]

Η Volvo ιδρύθηκε πάνω στην έννοια της ασφάλειας το 1927, στο Γκέτεμποργκ της Σουηδίας:

Assar Gabrielsson και Gustav Larson, 1927.

Ιδιαίτερα από τα μέσα του 20ού αιώνα και μετά, τα επιβατικά αυτοκίνητα της Volvo φημίζονται για την υψηλή ενεργητική και παθητική ασφάλεια που προσφέρουν και η εταιρεία τονίζει την ιστορική φήμη τους για σταθερότητα και αξιοπιστία στις εκστρατείες μάρκετινγκ. Μάλιστα η εταιρεία έχει υπάρξει πολλές φορές πρωτοπόρος σε αρκετά σχετικά σημεία, με πλήθος από καινοτομίες. Συγκεκριμένα:

* Το 1944, η εταιρεία εισήγαγε τη χρήση άθραυστου γυαλιού, ξεκινώντας στο μοντέλο PV. Τα PV επίσης, ήταν από τα πρώτα αυτοκίνητα που διέθεταν αυτό που η εταιρεία ονόμαζε τότε «αμάξωμα ασφαλείας», ως ενιαίο δομικό σύνολο, ενώ σήμερα αποκαλείται «αυτοφερόμενο».

* Το 1944, η ομάδα έρευνας και εξέλιξης της Volvo εφηύρε επίσης και τον «κλωβό ασφαλείας» και τη «ζώνη ελεγχόμενης παραμόρφωσης» (δηλαδή ότι οι επιβάτες προστατεύονται από ένα εξαιρετικά ανθεκτικό πλαίσιο και ότι η ενέργεια της σύγκρουσης απορροφάται μέσω της καταστροφής μόνο του εμπρόσθιου τμήματος του αυτοκινήτου και όχι και της καμπίνας επιβατών).

* Η Volvo ήταν επίσης η εταιρεία που εφηύρε πρώτη την ζώνη ασφαλείας «τριών σημείων». Η ζώνη αυτή άρχισε να προσφέρεται το 1957 ως επιπλέον εξοπλισμός, ενώ τοποθετήθηκε υποχρεωτικά σε όλα τα μοντέλα της από το 1959. Αξιοσημείωτο ιστορικά είναι ότι επέλεξε τότε να μην κατοχυρώσει νομικά την ευρεσιτεχνία / πατέντα, προκειμένου να μπορέσουν όλες οι άλλες αυτοκινητοβιομηχανίες να εισάγουν και αυτές ζώνες ασφαλείας ελεύθερα, χωρίς να χρειαστεί να την πληρώσουν για να εξαγοράσουν την πατέντα της.

* Το 1966, η Volvo καθιέρωσε ζώνες ελεγχόμενης παραμόρφωσης και στο μπροστινό και στο πίσω μέρος του αμαξώματος. Όλα αυτά τα στοιχεία ασφαλείας ανήκουν σήμερα στον βασικό εξοπλισμό όλων των αυτοκινήτων και είναι υπεύθυνα για την σωτηρία εκατομμυρίων ζωών σε σοβαρά τροχαία.

* Η Volvo εξέλιξε επίσης το πρώτο παιδικό κάθισμα που κοίταζε προς την αντίθετη κατεύθυνση, το 1964, και δημιούργησε την πρώτη δική της προσθήκη για κάθισμα για μεγαλύτερα παιδιά, το 1978.

* Το 1985, η εταιρεία παρουσίασε πρώτη το κεντρικό τρίτο φως φρένων (το φως φρένων που δεν περιλαμβάνεται στα εκατέρωθεν πίσω φώτα, αλλά τοποθετείται υψηλά), το οποίο και έγινε υποχρεωτικό για όλα τα οχήματα διά νόμου πολύ σύντομα.

* Το 1986, οι καινοτομίες στις ζώνες ασφαλείας και στα παιδικά καθίσματα συνεχίστηκαν, όταν τα Volvo 740/760 έφεραν στο βασικό εξοπλισμό την πίσω μεσαία ζώνη ασφαλείας τριών σημείων.
thumb|Το Σύστημα Προστασίας Πλευρικής Πρόσκρουσης (Side Impact Protection System - '''SIPS''') σε ένα Volvo S80 δεύτερης γενιάς, μοντέλο του 2006.
[thumb|Το πρωτοποριακό στον τομέα της ασφάλειας Volvo XC90 πρώτης γενιάς, που ήταν και το πρώτο [SUV στην ιστορία της εταιρείας.]]
thumb|Το επίσης πρωτοποριακό στην ασφάλεια Volvo XC90 δεύτερης γενιάς.

* Το 1990, τα Volvo 940/960 εισήγαγαν το ειδικό μαξιλάρι ασφαλείας στο κεντρικό υποβραχιόνιο στα πίσω καθίσματα.

* Το 1991, η εταιρεία εισήγαγε το Σύστημα Προστασίας Πλευρικής Πρόσκρουσης (Side Impact Protection System - SIPS), με το οποίο και εφοδίασε τα μοντέλα 940/960 και το νέο τότε Volvo 850. Το σύστημα αυτό διοχετεύει τη δύναμη της πλευρικής σύγκρουσης μακριά από τις πόρτες και απευθείας στον κλωβό ασφαλείας, για καλύτερη προστασία.

* Το 1994 (Σεπτέμβριος 1994, για την σεζόν / model year του 1995), το Volvo 850 έγινε το πρώτο αυτοκίνητο παγκοσμίως που προσέφερε και πλευρικούς αερόσακους. Οι λεγόμενοι Side Impact Protection (SIPs) bags ήταν μέσα στα μπροστινά καθίσματα, ως στάνταρ στο 850 Turbo (sedan και station wagon) και με έξτρα χρέωση 500 δολάρια στα μη Turbo της αγοράς των ΗΠΑ, ενώ προσφέρονταν επίσης και σε όλα τα κράτη παγκοσμίως. Από το τρίτο τρίμηνο του 1995, οι SIPs bags έγιναν πλέον στάνταρ σε όλα τα μοντέλα της Volvo διεθνώς.

* Το 1998, με το λανσάρισμα του αρχικού Volvo S80 τον Ιούνιο, το μοντέλο εξοπλίστηκε εξ αρχής με τους πρώτους πλευρικούς αερόσακους κουρτίνας (γνωστοί και ως αερόσακοι οροφής) για την προστασία της κεφαλής, τόσο των μπροστινών, όσο και των πίσω επιβατών (head-protecting airbags). Σχεδόν αμέσως έγιναν στάνταρ εξοπλισμός σε όλα τα αυτοκίνητα Volvo.

* Το 1998, επίσης, η Volvo εφοδίασε εξ αρχής, και για πρώτη φορά παγκοσμίως, το νέο τότε Volvo S80 με το Σύστημα Προστασίας Αυχένα (WHIplash Protection System - WHIPS), το οποίο βοηθά στην πρόληψη τραυματισμών των επιβατών των εμπρόσθιων θέσεων σε συγκρούσεις.

* To 2002, το νέο τότε Volvo XC90 πρώτης γενιάς εξοπλίστηκε εξ αρχής με στάνταρ Electronic Roll Stability Control (Ηλεκτρονικός Έλεγχος Ευστάθειας ενάντια σε ανατροπή) και ήταν το πρώτο αυτοκίνητο παγκοσμίως με Roll Stability Control. Πρόκειται για μια πρόσθετη λειτουργία του ESP, που χρησιμοποιεί τα δεδομένα από το σύστημα αυτό, με επιπλέον σκοπό να προλάβει και τον κίνδυνο της ανατροπής. Σε τυχόν επικίνδυνη κατάσταση, μειώνει την ροπή του κινητήρα και φρενάρει τον κατάλληλο τροχό, για την σταθεροποίηση του οχήματος.

* Το 2004, η εταιρεία παρουσίασε για πρώτη φορά παγκοσμίως το Σύστημα Ενημέρωσης Τυφλών Σημείων (νεκρής ζώνης) (Blind Spot Information System - BLIS), το οποίο ανιχνεύει άλλα οχήματα που εισέρχονται στη νεκρή ζώνη του οχήματος μέσω ενός αισθητήρα σε κάθε πλευρικό εξωτερικό καθρέπτη και ειδοποιεί μέσω ενδεικτικών λυχνιών.

* Από το 2004, επίσης, η εταιρεία εφοδιάζει όλα τα οχήματά της με πλευρικά φώτα θέσης και φώτα ημέρας (τα οποία ήδη υπήρχαν δια νόμου σε ορισμένες αγορές).

* Το 2012, το νέο τότε Volvo V40 εξοπλίστηκε εξ αρχής με στάνταρ τον πρώτο στην ιστορία αερόσακο στο μπροστινό καπό. Ενεργοποιείται σε πρόσκρουση με πεζούς, ώστε να μειώνει τον κίνδυνο τραυματισμού τους. Η τεχνολογία αυτή είχε ως αποτέλεσμα το μοντέλο να πετύχει την υψηλότερη βαθμολογία στην ιστορία του Euro NCAP στη σχετική δοκιμή, με σκορ 88%.

* Το XC90 δεύτερης γενιάς, που εισήχθη το 2014, φέρει στον βασικό εξοπλισμό τις εξής καινοτομίες στην ασφάλεια, για πρώτη φορά σε παγκόσμια κλίμακα:

** Σε τυχόν εκτροπή του αυτοκινήτου από το δρόμο, το XC90 αντιλαμβάνεται την σοβαρότητα της κατάστασης και σφίγγει τις μπροστινές ζώνες ασφαλείας, συγκρατώντας τους επιβάτες στη θέση τους, και διατηρώντας στην κατάσταση ετοιμότητας τις ζώνες όσο το αυτοκίνητο συνεχίζει να κινείται.
** Μια επιπρόσθετη λειτουργία απορρόφησης της ενέργειας ανάμεσα στο κάθισμα και στο σκελετό του καθίσματος, απορροφά τις κατακόρυφες δυνάμεις που αναπτύσσονται όταν το αυτοκίνητο προσγειώνεται ανώμαλα στο έδαφος. Αυτό μπορεί να περιορίσει τις κατακόρυφες δυνάμεις που δέχεται το σώμα ακόμα και στα 2/3 των αρχικών, μειώνοντας έτσι τον κίνδυνο τραυματισμού στη σπονδυλική στήλη.
** Επίσης, το Volvo XC90 δεύτερης γενιάς είναι το πρώτο αυτοκίνητο παγκοσμίως με τεχνολογία που φρενάρει το αυτοκίνητο αυτόματα, σε τυχόν απρόσεκτη στροφή / ελιγμό την στιγμή που διασταυρώνεται με όχημα που έρχεται από την αντίθετη κατεύθυνση. Τότε αντιλαμβάνεται τον κίνδυνο πρόσκρουσης και φρενάρει αυτόματα, προκειμένου να αποφευχθεί η σύγκρουση ή έστω να μετριαστούν οι επιπτώσεις της.
** Γενικότερα, το XC90 φέρει το σύνολο των συστημάτων αυτόματου φρεναρίσματος της Volvo που είναι γνωστό πλέον ως «City Safety» και έως τότε είχε γίνει στάνταρ σε όλα τα μοντέλα της Volvo που είχαν παρουσιαστεί από το 2010 και μετά. Ειδικότερα στο XC90 δεύτερης γενιάς περιλαμβάνει, εκτός του ήδη υπαρκτού συστήματος αποφυγής συγκρούσεων με προπορευόμενο αυτοκίνητο, επιπρόσθετη ανίχνευση ποδηλάτων και πεζών μπροστά από το αυτοκίνητο και αυτόματο φρενάρισμα. Τα συστήματα αυτά λειτουργούν τόσο την ημέρα, όσο και την νύχτα. Μάλιστα στο XC90 δεύτερης γενιάς το «City Safety» για πρώτη φορά έχει την τεχνολογία να λειτουργεί σε όλο το εύρος ταχυτήτων και όχι μόνο για ταχύτητα έως και 50 χιλιόμετρα την ώρα.
** Το «City Safety» έχει λάβει σημαντική τεχνολογική αναβάθμιση, με μια εξυπνότερη και ταχύτερη μονάδα, με υψηλής ευαισθησίας κάμερα πολλών megapixels και καλύτερο έλεγχο των στοιχείων. Βασίζεται σε διπλή μονάδα αισθητήρα απόστασης ("ραντάρ") και κάμερας, στο πάνω μέρος του παρμπρίζ, μπροστά από τον εσωτερικό καθρέφτη. Το ραντάρ ανιχνεύει αντικείμενα μπροστά από το αυτοκίνητο και προσδιορίζει τη θέση τους, την κίνησή τους και την απόσταση από το όχημα, ενώ η κάμερα προσδιορίζει τι είδους αντικείμενο είναι. Επιπρόσθετα, μια κεντρική μονάδα ελέγχου αναλύει τα δεδομένα από κάμερα και ραντάρ, και αν ανιχνεύσει κίνδυνο, τότε μια φωτεινή ένδειξη αναβοσβήνει στο κάτω μέρος του παρμπρίζ, μαζί με ήχο κινδύνου και στιγμιαίο παλμό στο φρένο. Αν ο οδηγός φρενάρει, το σύστημα ενισχύει τη δύναμη στα φρένα αν χρειαστεί. Αν ο οδηγός δεν πατήσει το φρένο, ενεργοποιείται το αυτόματο φρενάρισμα. Η μέγιστη δύναμη στα φρένα εφαρμόζεται 1 δευτερόλεπτο πριν την πρόσκρουση.

## Εξαγορές

Στις αρχές της δεκαετίας του 1970 η Volvo εξαγόρασε το τμήμα επιβατικών αυτοκινήτων της ολλανδικής DAF και προώθησε στην αγορά τα μικρά αυτοκίνητά της ως Volvo, μέχρι το λανσάρισμα του, κατασκευασμένου στην Ολλανδία, Volvo 340. Η ΑΒ Volvo, όντας μία από τις μεγαλύτερες εταιρείες κατασκευής φορτηγών και βαρέων οχημάτων, αποφάσισε την πώληση του τμήματος επιβατικών οχημάτων της το 1998, ώστε να εστιάσει περισσότερο στην αγορά βαρέων οχημάτων. Παράλληλα, η Ford είδε τότε μεγάλες προοπτικές εξέλιξης για την εξαγορά μιας κερδοφόρας, μεσαίου μεγέθους ευρωπαϊκής αυτοκινητοβιομηχανίας, και αποφάσισε να εξαγοράσει την Volvo Cars και να την εντάξει στον τότε υπο-όμιλο πολυτελείας της Ford, το Premier Automotive Group. Η εξαγορά της Volvo Cars ανακοινώθηκε στις 28 Ιανουαρίου 1998 και ολοκληρώθηκε μέσα σε 1 χρόνο, αντί τιμήματος 6,45 δισεκατομμυρίων δολαρίων.

Μετά την απόσχιση των εταιρειών, το όνομα Volvo χρησιμοποιούν δύο εταιρείες:

* Η Volvo, που κατασκευάζει επαγγελματικά οχήματα, φορτηγά και βαρέα οχήματα και ανήκει σε Σουηδούς επενδυτές.
* Η Volvo Cars, κατασκευάστρια πολυτελών επιβατικών οχημάτων.

Συμφωνήθηκε τότε για τo εμπορικό σήμα Volvo να ανήκει από κοινού, κατά 50/50, στις Volvo και Ford.

## Πώληση στην κινεζική Geely
[thumb|right|Τα κεντρικά γραφεία της Volvo Cars στην [Κίνα στο Χανγκτσόου, δίπλα στα κεντρικά γραφεία της Geely, το 2018.]]

Στις 28 Μαρτίου 2010, σε σχετική συνέντευξη Τύπου στο Γκέτεμποργκ της Σουηδίας, ο εκτελεστικός αντιπρόεδρος της Ford, Lewis Booth και ο πρόεδρος της κινεζικής αυτοκινητοβιομηχανίας Geely, Li Shufu, ανακοίνωσαν ότι οι δύο εταιρείες κατέληξαν σε οριστική συμφωνία για την πώληση της Volvo στην Geely. Το τίμημα ανέρχεται σε 1,8 δισεκατομμύρια δολάρια, με την Geely να αποκτά το 100% των μετοχών της σουηδικής αυτοκινητοβιομηχανίας. Επίσης ανακοινώθηκε ότι η Ford θα συνεχίσει να προμηθεύει μηχανικά μέρη και διάφορα υποσυστήματα για κάποια μεταβατική περίοδο, που δεν έγινε τότε γνωστή.

Σημειωτέον ότι η Ford προσπαθούσε να πουλήσει τη Volvo από το 2008, λόγω της τότε παγκόσμιας κρίσης της αυτοκινητοβιομηχανίας, με σκοπό να επικεντρωθεί αποκλειστικά στις Ford και Lincoln, ενώ η κινεζική αυτοκινητοβιομηχανία Geely έβαλε στόχο με την κίνηση αυτή να εισέλθει δυναμικά στην ευρωπαϊκή αγορά.

## Οικολογικά σχέδια
[thumb|right|Volvo EX90 (μεγάλο [Ηλεκτρικό αυτοκίνητο|ηλεκτροκίνητο SUV) τον Σεπτέμβριο του 2025.]]

Ως συνέπεια της υπόθεσης Dieselgate, η Volvo ανακοίνωσε μια μακροπρόθεσμη στρατηγική για τη μετάβαση στην οικολογική κινητικότητα. Αν και ειδικότερα η Volvo δεν είχε εγκαταστήσει κανένα παράνομο λογισμικό στα οχήματά της, οι μετρήσεις των βρετανικών αρχών κατέληξαν στο συμπέρασμα ότι οι εκπομπές καυσαερίων των πετρελαιοκίνητων Volvo S60 και Volvo XC90 υπερέβαιναν τον κανόνα.

Εν όψει της μελλοντικής αυστηροποίησης των ορίων της Ευρωπαϊκής Ένωσης, η οποία ορίζει τιμές στόλου των εταιρειών στα 95 g CO2/km, στις 5 Ιουλίου 2017 ο Διευθύνων Σύμβουλος της Volvo, Hakan Samuelsson, ανακοίνωσε ότι δεν θέλει πλέον να αναπτύξει άλλη γενιά κινητήρων ντίζελ και ότι όλα τα νέα μοντέλα της που θα κυκλοφορούν για πρώτη φορά από το 2019 και μετά, θα είναι αποκλειστικά ηλεκτροκίνητα ή υβριδικά, και μάλιστα έγινε τότε η πρώτη αυτοκινητοβιομηχανία που ανακοίνωσε κάτι τέτοιο. Τον Σεπτέμβριο του 2024, ωστόσο, η Volvo Cars ανακοίνωσε ότι εγκαταλείπει τον στόχο της να γίνει πλήρως ηλεκτρική έως το 2030, προσαρμόζοντας τη στρατηγική της λόγω των προκλήσεων της παγκόσμιας βιομηχανίας.

Από το φθινόπωρο του 2020, το Volvo XC40 έγινε το πρώτο όχημα του κατασκευαστή που διατέθηκε και ως αμιγώς ηλεκτρικό. Το τελευταίο Volvo με κινητήρα ντίζελ βγήκε τελικά από τη γραμμή συναρμολόγησης τον Μάρτιο του 2024.

thumb|Volvo OV4 Touring του 1927.
thumb|Volvo Amazon (1956 - 1970).
thumb|Volvo P1800 (1961 - 1973).

## Μοντέλα Volvo
### Παλαιότερα μοντέλα

* Volvo ÖV 4 ή αλλιώς Jakob
* Volvo PV (PV444 και PV544)
* Volvo Snabbe
* Volvo Trygge
* Volvo Sugga (πολιτικές εκδοχές (PV801, PV802, PV810, PV821, PV822 και PV831) και στρατιωτικές (TP21/P2104, P2104))
* Volvo Laplander (L-3304, L-3314, L-3314 και L-3315)
* Volvo PV 36 Carioca
* Volvo PV51
* Volvo PV60
* Volvo Duett
* Volvo Amazon / Volvo 122
* Volvo P1800
* Volvo P1900
* Volvo 66
* Volvo C202
* Volvo σειρά C3 (C303, C304 και C306)

### Μεταγενέστερο τριψήφιο σύστημα ονομασίας
thumb|Volvo 144 De Luxe του 1972.
thumb|Volvo S90 του 1997 - 1998.

Ξεκινώντας με τη σειρά 140, το 1968, η Volvo χρησιμοποίησε ένα σύστημα ονομασίας που αποτελείται από τρεις αριθμούς. Ο πρώτος αριθμός υποδηλώνει τη σειρά, ο δεύτερος τον αριθμό των κυλίνδρων του κινητήρα και ο τρίτος τον αριθμό θυρών. Για παράδειγμα, το 164 ήταν ένα αυτοκίνητο της σειράς 1, με 6-κύλινδρο κινητήρα και 4 πόρτες. Παρόλα αυτά υπήρξαν και εξαιρέσεις στον κανόνα, όπως το 780 ή το 760, τα οποία ποτέ δεν εφοδιάστηκαν με 8-κύλινδρους ή 6-κύλινδρους κινητήρες αντίστοιχα. 

* Volvo 140 (Volvo 142, Volvo 144, Volvo 145)
* Volvo 164
* Volvo 240 (Volvo 242, 244, 245)
* Volvo 260 (Volvo 262C, 264, 265)
* Volvo 340 (Volvo 343, 345)
* Volvo 360
* Volvo 440
* Volvo 460
* Volvo 480
* Volvo 740
* Volvo 760
* Volvo 780
* Volvo 850
* Volvo 940
* Volvo 960

Σημειωτέον ότι το Volvo 960 από τα τέλη του 1996 έως το 1998 διατέθηκε ως Volvo S90/V90, ώστε να ταιριάξει με την νέα ονοματολογία της φίρμας. Παρομοίως, από το 1998, το Volvo 850 μετονομάστηκε σε Volvo S70/V70.

### Σύγχρονα μοντέλα
thumb|Volvo C70 του 2003.
thumb|Volvo S80 του 2004 - 2006 που χρησιμοποίησε ο Σουηδός πρέσβης στις Ηνωμένες Πολιτείες, Jonas Hafström.
thumb|Volvo C70 του 2009.
thumb|Volvo S80 δεύτερης γενιάς του 2011.
thumb|Η παρουσίαση του Volvo XC90 δεύτερης γενιάς T8 τον Αύγουστο του 2014.
thumb|Volvo S90 του 2016.

Σήμερα, η εταιρεία χρησιμοποιεί ένα σύστημα ονομασίας που περιλαμβάνει ένα γράμμα ενδεικτικό του τύπου αμαξώματος που ακολουθείται από τον αριθμό σειράς. Το γράμμα *S* προέρχεται από τις λέξεις *Saloon* ή *Sedan* (τα αυτοκίνητα σεντάν τριών όγκων), το *C* προέρχεται από τις λέξεις *Coupé* ή *Convertible* (τα κουπέ ή καμπριολέ αυτοκίνητα) και το *V* προέρχεται από τη λέξη *Versatile* (που σημαίνει ευέλικτος, για τα πολυχρηστικά αυτοκίνητα τύπου στέισον βάγκον). Το *CC* προέρχεται από το *Cross Country* και υποδηλώνει τα λίγο μεγαλύτερου ύψους S / V, ενώ το *XC* προέρχεται από το *Cross (X) Country* (τα εκτός δρόμου οχήματα SUV) και προστέθηκε αρχικά στο Volvo V70 ως V70XC (οχήματα με κίνηση στους 4 τροχούς και μεγαλύτερη απόσταση από το έδαφος). Η Volvo άλλαξε στη συνέχεια αυτό το όνομα σε XC70, ώστε να προσδώσει μια αντίστοιχη ονομασία και στο ακόμα μεγαλύτερο αμιγώς εκτός δρόμου όχημα, το Volvo XC90. Παρομοίως, το Volvo V50 είναι στέισον βάγκον (*V*) και μικρότερο από το V70.

Αρχικά, η Volvo σχεδίαζε έναν λίγο διαφορετικό τρόπο ονομασίας. Τα γράμματα S και C θα είχαν την ίδια σημασία, αλλά για τα οχήματα στέισον βάγκον θα χρησιμοποιούνταν το γράμμα *F* (από το *flexibility*, άλλη λέξη για την ευελιξία). Όταν η Volvo παρουσίασε την πρώτη γενιά των S40 και V40 στη Διεθνή Έκθεση Αυτοκινήτου της Φρανκφούρτης το 1994, ανακοίνωσε αρχικά πως τα ονόματά τους θα ήταν S4 και F4. Τότε όμως η Audi αντέδρασε και υποστήριξε ότι δικαιωματικά της ανήκε το όνομα S4 (η Audi χρησιμοποιεί το πρόθεμα S για τις σπορ εκδόσεις των μοντέλων της), καθώς η σπορ έκδοση του τότε επερχόμενου Α4 θα είχε μελλοντικώς το όνομα Audi S4. Η Volvo συμφώνησε να προσθέσει ένα ακόμα ψηφίο και έτσι τα οχήματα έγιναν τα S40 και F40. Η ονομασία F40 όμως προκάλεσε τη διαμαρτυρία της Ferrari, καθώς την είχε ήδη χρησιμοποιήσει σε ένα υπεραυτοκίνητό της, την Ferrari F40 (1987 - 1992). Έτσι, η Volvo άλλαξε το γράμμα *F* με το γράμμα *V* (versatile).

* Πριν από την εξαγορά από τη Ford.
** Volvo S40 (Πρώτη γενιά, 1994 - 2004)
** Volvo V40 (Πρώτη γενιά, 1994 - 2004)
** Volvo S70 / V70
** Volvo C70 (Πρώτη γενιά, 1997 - 2005)
** Volvo S90 / V90

* Μικρομεσαία / Μεσαία αυτοκίνητα
** Volvo C30 (2006 - 2013)
** Volvo C70 (Δεύτερης γενιάς, 2005 - 2013)
** Volvo S40 (Δεύτερης γενιάς, 2004 - 2012)
** Volvo V50 (Δεύτερης γενιάς, 2004 - 2012)
** Volvo V40 (2012 - σήμερα)

* Μεγαλομεσαία / Μεγάλα αυτοκίνητα
** Volvo S60 / V60
** Volvo S80 (1998 - 2016, σε δύο γενιές)
** Volvo V70 (1996 - 2016, σε τρεις γενιές)
** Volvo S90 (2016 - σήμερα)

* Εκτός Δρόμου
** Volvo XC40
** Volvo XC60
** Volvo XC70
** Volvo XC90

### Πρωτότυπα μοντέλα

* Volvo Venus Bilo (1933)
* Volvo Philip (1952)
* Volvo Margarete Rose (1953)
* Volvo Elisabeth I (1953)
* Volvo VESC (1972)
* Volvo 1800 ESC (1972)
* Volvo EC (1977)
* Volvo City Taxi (1977)
* Volvo Tundra (1979)
* Volvo VCC (1980)
* Volvo LCP2000 (1983)
* Volvo ECC (1992)
* Volvo SCC (2001)
* Volvo YCC (2004)
* Volvo T6 (2005)

## Ετήσιες πωλήσεις
[thumb|right|Volvo S80 πρώτης γενιάς στη [Γερμανία.]]
thumb|right|Volvo XC90 πρώτης γενιάς του 2006.
[thumb|right|Είσοδος στο Μουσείο της Volvo στο [Γκέτεμποργκ της Σουηδίας, στις 7 Ιουλίου 2012.]]

Το 2018 η Volvo σημείωσε νέο ιστορικό ρεκόρ πωλήσεων για 5η συνεχόμενη χρονιά, ενώ επίσης για πρώτη φορά στην ιστορία της οι παγκόσμιες ετήσιες πωλήσεις της εταιρείας ξεπέρασαν τα 600.000 αυτοκίνητα. Για την ακρίβεια, πούλησε διεθνώς 642.253 αυτοκίνητα, σημειώνοντας έτσι αύξηση 12,4% ως προς το 2017. Από αυτά, στην Ευρώπη πούλησε 317.838 αυτοκίνητα (+6,4%), στην Κίνα 130.593 αυτοκίνητα (+14,1%) και στις Ηνωμένες Πολιτείες 98.263 αυτοκίνητα (+20,6%). Το 2019 η Volvo σημείωσε νέο ιστορικό ρεκόρ πωλήσεων για 6η συνεχόμενη χρονιά, με 705.452 πωλήσεις.

Για πρώτη φορά σημείωσε πτώση των πωλήσεων το 2020 στα 661.713 αντίτυπα, λόγω των σοβαρών επιπτώσεων της πανδημίας COVID-19. Το 2022 έπεσε στα 615.121 αυτοκίνητα, λόγω της παγκόσμιας ενεργειακής κρίσης που προκλήθηκε από διάφορους οικονομικούς παράγοντες, συμπεριλαμβανομένης της ταχείας οικονομικής ανάκαμψης μετά την πανδημία, που ξεπέρασε τον ενεργειακό εφοδιασμό, και κλιμακώθηκε σε εκτεταμένη παγκόσμια ενεργειακή κρίση μετά τη ρωσική εισβολή στην Ουκρανία. Το 2023 όμως, η Volvo πέτυχε νέο ιστορικό ρεκόρ πωλήσεων, στα 708.716 αυτοκίνητα, και το 2024 έκανε νέο ιστορικό ρεκόρ, με 763.389 αυτοκίνητα.

Ακολουθούν οι ετήσιες παγκόσμιες πωλήσεις της Volvo από το 1987.

## Παραπομπές


## Βιβλιογραφία
* Andrew James Jacobs: The New Domestic Automakers in the United States and Canada: History, Impacts, and Prospects. Lexington Books, Lanham 2015, ISBN 978-0-7391-8825-5, p. 36.
* Christer Olsson, Hans Christiansen: Volvo Personenwagen 1927–2000. Eine Parade. Aus dem Schwedischen übertragen von Harald Neuhaus. Motorbuch Verlag, Stuttgart 1999, ISBN 3-613-02028-9.

## Εξωτερικοί σύνδεσμοι

* Volvo Cars Ελλάς
* Volvo Cars International
* Volvo owners club GR 

Κατηγορία:Αυτοκινητοβιομηχανίες της Σουηδίας
Κατηγορία:Γκέτεμποργκ